مولوی عبدالاحد پرستارؔ 
 نبشتہ کار: اصغر علی آزگ
واجہ ءِ نام عبدالاحد انت ءُفامیل ءَ پہ پنام کار مرز کنت۔ واجہ ءِ پت ءِ نام مُلا صالح محمد انت ، ءُ اے واجہ سال ۱۹۳۴ ءَ ماں پیشین ءَ پیداک بوت، چہ کسانی وانگ ءُ زانگ ءِ ھب ءُ واہگ ھَ ھور پہ لبزانک ءَ ہم ھدوناک ات ءُ مردم گشت کنت کہ اے واجہ ءَ چہ کسانی وتی لبزانکی زند بناہ کتگ۔ بُنکّی وانگ ءُ زانگ دست گِ گارند اے واجہ پہ گیشیں وانگ ءُ زانگ ءَ دیم پہ کراچی شُت ءُ داں یک مدّتے ’’مدرسہ عربیہ مظہر العلوم کھڈہ‘‘ ءَ وتی وانگی رندگیری کت ءُ پدا ’’احرار الاسلام‘‘ نیو ٹاؤن ءِ مدرسہ ءَ شُت ءُ چدا وتی لبزانکی جہدے ہم بنگیج کُت ءُ پشین ءَ پچ ترّگ ءَ رند، مسیت ئے پیش امام بوت۔ مولوی عبدالاحد پرستارؔ ءِ شئرانی تہا مذہبی، اخلاقی، چاگردی ءُ قومی شئر گندگ بنت۔ اے واجہ ہم چوش کہ ای دگہ شائراں قدیمی راہ بنداں شئر نبشتگ کنت، بلے اے واجہ ءِ شئرانی تہا مارا نوکیں دور ءُ باریگ ءِ رنگ ءُ دروشم ہم گندگ کئیت۔ اے واجہ وھدے کہ لوٹیت چاگرد ءِ گْوزوکیں کار ہپدان ءُ چست ءُ ایراں درشان بہ کنت گڈا چہ گْونڈین ءَ گْونڈ ترین ءُ چہ ٹوہین ءَ ٹوہ تریں گپ ءُ ھبر ءُ گوں بے دروری ءُ نمیرانی بیان کنت ءُ جہان ءَ گوں وتی لبزانی سحر حیران ءُ ھبکا کنت۔ داں اے وھدی واجہ گوں وتی شئراں بازیں داستانے نبشتہ کتگ ءُ پہ تاریخ اشتگ۔ ہما کہ گشنت پہ شئر نبشتہ کنگ ءَ موہ ءُ فرصت ءُ تبءُ واہگ ضروری انت، وھدے کہ واجہ مولوی عبدالاحد پرستارؔ ءِ شئر نبشتہ کنگ ءِ تُرندی ءُ الکاپی ءَ بگند انت، وتی دید ءُ نگاہ ءَ مٹ ءُ بدل کن انت۔
 واجہ پرستارؔ ءِ غزل بے مٹ ءُ درور انت، واجہ وتی غزل ءِ تہا عشق ءِ روکیں آچش ءِ زراب ءَ ہنچوش بیان کنت کہ یک جہان ای سُچیت ءُ پر بیت۔ اے واجہ اے عشق ءِ پڑ ءَ یک امیدواریں ناامیدیں شائرے ءُ ایکیم بیگ ءَ رند ہم راہچاری ءَ حلص نہ دنت ءُ امید ءِ چراغ ءَ روشن کنت۔ واجہ ءِ شئرانی تہا دائم شپ ءِ دیجوریں سیاہی گندگ کئیت کہ ہمے سیاہی واجہ ءَ پہ چاردہی ماہ ءِ راہچاری واھدار کنت ءُ واجہ ءَ پہ ایش الم کنت کہ تاموریں شپ دائم نمان انت ءُ سکی ءُ سوری رؤ انت ءُ وشی کاینت۔ واجہ پرستارؔ ءِ پٹ ءَ رند پہ رندیں ناکامی ءَ رند ہم مبارکین ءُ وش بریں ساعت ءُ دمانانی واہگ ءَ دل ءَ رودینیت ءُ گش ایت۔
 حسرت ءۃ ارمان بینت خاموش
 عاشق گوں معشوق ہمکنار بیت
 اے امیدواری ءُ واہگداری ءَ رند ہم گشت کنیں کہ واجہ مولوی عبدالاحد پرستارؔ عشق ءِ پڑ ءَ ناکامیں شائرے ءُ ہمے ناکامی واجہ ءِ شئرانی تہا جگر بُر ءُ ایرجیگیں دردانی تہلی ءُ کُچلی، عشق ءِ پڑ ءَ امید ءُ واہگانی سِد ءُ بند، سیاہ شپانی تاموری، واہگ ءِ گران بہائی ءُ دوری ءِ زہسریں دردانی تیرک ءُ حلوت ءُ زان پہ زانی ءِ وش تامی ءِ پیشداروک انت ۔اے واجہ ءِ ہر شئرے یک نوکیں رنگ ءُ گوناپے دارایت۔ درد ءُ بے وسی ءِ بیان بہ بیت یا مہ لنج ءِ نازانتی ءُ مان میاتکی ءِ گلگ ، عشقِ دل تنگی بہ بیت یا چہ زند ءَ شزاری، ماہ گل ءِ گوناپ ءِ توسیپ بہ بیت یا شنگیں مہپرانی سیاہی، دود ءُ ربیدگانی قید ءُ بند بہ بیت یا نہ گیگیانی نالگ ءُ پریات، ہر رنگ ءَ واجہ پرستارؔ یک نوکیں گپ ءُ ھبرے ءِ بیان کنوک
 انت۔ چہ ایشی ءَ گمان مہ کن ایت کہ واجہ مولوی عبدالاحد پرستارؔ تہنا گُ ءُ بلبل ءِ شائر انت بلکیں واجہ ءِ قومی پِر بند ہم وتی مٹ وت ابت ۔ اے واجہ ءَ نوکیں دور ءِ زلورتانی سما است ءُ پہ اشانی دیما آرگ ءَ وابیں دلاں آگاہ کنت ءُ بے سماہانی بے سمائی ءِ سنکلاں سند ایت ءُ ایشانی راہشونی کنت۔اے واجہ ءِ شئرانی تہا ہم مذہبی رنگ است کہ مئے گیشتریں شائرانی شئرانی تہا گندگ بیت۔ واجہ پرستارؔ بلوچی ءُ فارسی زبان ءَ شئر بند ایت کہ پٹ پول کرزایت۔